KOMISSION DELEGOITU ASETUS (EU) 2022/2564,

annettu 16 päivänä elokuuta 2022,

Euroopan parlamentin ja neuvoston asetuksen (EU) N:o 1380/2013 täydentämisestä purkamisvelvoitetta koskevan de minimis -poikkeuksen vahvistamiseksi tiettyjen pohjakalojen kalastusten osalta Adrianmerellä ja kaakkoisella Välimerellä annetun komission delegoidun asetuksen (EU) 2021/2064 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 7 kohdan,

sekä katsoo seuraavaa:

(1) Komission delegoidussa asetuksessa (EU) 2017/86 (2) vahvistetaan tiettyjä pohjakalojen kalastuksia Välimerellä koskeva poisheittämissuunnitelma, jota sovellettiin 1 päivästä tammikuuta 2017 alkaen 31 päivään joulukuuta 2019.

(2) Tahattomien saaliiden käsittelystä aiheutuvien kohtuuttomien kustannusten välttämiseksi delegoidussa asetuksessa (EU) 2017/86 vahvistettiin pohjakalalajeihin sovellettava de minimis -poikkeus. Kyseisen delegoidun asetuksen voimassaolo päättyi 31 päivänä joulukuuta 2021. Komission delegoidulla asetuksella (EU) 2021/2064 (3) vahvistettiin uusi de minimis -poikkeus. Kyseinen poikkeus vahvistettiin pohjakalalajeille 31 päivään joulukuuta 2023 asti, kun taas pohjakalalajien kalastuksessa pyydettyjen pienten pelagisten lajien sivusaaliiden osalta poikkeus vahvistettiin ainoastaan 31 päivään joulukuuta 2022 saakka.

(3) Kroatialla, Italialla ja Slovenialla, jäljempänä ’korkean tason Adriatica-ryhmä’, ja Kreikalla, Italialla, Kyproksella ja Maltalla, jäljempänä ’korkean tason Sudestmed-ryhmä’, on välitön kalastuksenhoitoetu Adrianmerellä ja kaakkoisella Välimerellä. Korkean tason Adriatica-ryhmä ja korkean tason Sudestmed-ryhmä pyysivät 1 päivänä toukokuuta 2022 ja 6 päivänä kesäkuuta 2022 delegoidussa asetuksessa (EU) 2021/2064 säädetyn pohjakalojen kalastuksessa pyydettyjen pienten pelagisten lajien sivusaaliita koskevan de minimis -poikkeuksen voimassaolon pidentämistä. Molemmat ryhmät toimittivat myös tieteellistä näyttöä pyyntönsä tueksi.

(4) Tieteellis-teknis-taloudellinen kalastuskomitea, jäljempänä ’STECF’, arvioi tieteellistä näyttöä 16–20 päivänä toukokuuta 2022 (4).

(5) Korkean tason Adriatica-ryhmä ja korkean tason Sudestmed-ryhmä toimittivat 8 päivänä heinäkuuta 2022 päivitetyn yhteisen suosituksen purkamisvelvoitetta koskevan de minimis -poikkeuksen pidentämisestä yhdellä vuodella.

(6) Komissio toteaa, että Adrianmerellä ja kaakkoisella Välimerellä pieniä pelagisia lajeja pyydetään samana ajankohtana ja erittäin vaihtelevissa määrin, mikä hankaloittaa yhden kannan strategiaa. Kyseisiä lajeja pyytävät alukset ovat pienimuotoista kalastusta harjoittavia aluksia, ja lajit puretaan eri purkamispaikoissa maantieteellisesti laajalla rannikkoalueella. Sen vuoksi tahattomien saaliiden käsittelystä aiheutuu kohtuuttomia kustannuksia.

(7) STECF totesi, että pienten pelagisten lajien sivusaaliita voitaisiin todennäköisesti pienentää vähentämällä yleisesti pohjatroolien pyyntiponnistuksia ja perustamalla kalastusrajoitusalueita, joilla pohjakalojen kalastus on pysyvästi kielletty.

(8) STECF totesi myös, että vaikka yhdistetty de minimis -lähestymistapa, joka sisältyy tieteelliseen näyttöön, kattaa laajan joukon lajeja, joiden poisheittämisasteet vaihtelevat suuresti, tällainen laaja kattavuus on perusteltu lähestymistapa Adrianmerellä ja kaakkoisella Välimerellä harjoitettavan kalastuksen monimuotoisuuden vuoksi.

(9) Lisäksi STECF totesi, että yksittäiset yhtä lajia koskevat de minimis -poikkeukset johtaisivat todennäköisesti moniin erillisiin vapautuksiin, joiden täytäntöönpanon seuraaminen olisi hankalaa.

(10) Korkean tason Adriatica-ryhmä on toimittanut ajantasaista tieteellistä näyttöä tahattomien saaliiden käsittelystä aiheutuvista kohtuuttomista kustannuksista. Vaikka STECF pani merkille, että kustannusten lisääntymisestä on esitetty arvioita, se totesi olevan vaikeaa arvioida, millä tasolla kustannukset ovat kohtuuttomia. STECF totesi myös, että polttoainekustannusten viimeaikainen nousu on heikentänyt kokonaistilannetta. STECF pani merkille valikoivuuteen liittyvän hankkeen uudet tulokset ja sen, että näiden valikoivien pyydysten osalta on tehtävä tarkempia tutkimuksia, jotta löydetään tasapaino valikoivuuden parantamisen ja taloudellisten tappioiden minimoinnin välillä. STECF totesi myös, että etusijalle olisi asetettava tahattomien saaliiden vähentäminen valikoivien pyydysten tai suojeltujen merialueiden avulla.

(11) Komissio on tyytyväinen korkean tason Adriatica-ryhmän sitoumukseen jatkaa ensisijaisesti valikoivuutta ja kalastuksen alueellisia rajoituksia koskevaa työtä tahattomien saaliiden vähentämiseksi. Sen vuoksi komissio katsoo, että valikoivuuden edistymisen ja kohtuuttomien kustannusten vuoksi poikkeuksen voimassaoloa olisi perusteltua jatkaa yhdellä vuodella ehdotetuilla prosenttimäärillä.

(12) Korkean tason Adriatica-ryhmän toimittamassa päivitetyssä tieteellisessä näytössä ehdotetaan, että sardellia (Engraulis encrasicolus), sardiinia (Sardina pilchardus), makrillia (Scomber spp.) ja piikkimakrillia (Trachurus spp.) koskevaa de minimis -poikkeusta laajennetaan enintään 5 prosenttiin vuonna 2023 pohjatrooleja (OTB, OTT, PTB, TBN, TBS, TB, OT, PT, TX) käyttävien alusten pyytämien kyseisten lajien vuotuisista kokonaissivusaaliista.

(13) STECF katsoi, että poisheittämisaste on tässä kalastuksessa merkittävä, mutta valikoivuuteen liittyvät hankkeet ovat edelleen meneillään.

(14) Komissio katsoo, että toimitetun näytön perusteella poikkeuksen voimassaoloa olisi jatkettava yhdellä vuodella ehdotetuin prosenttiosuuksin. Korkean tason Adriatica-ryhmän olisi toimitettava lisätietoja käynnissä olevien hankkeiden pohjalta.

(15) Korkean tason Sudestmed-ryhmä on toimittanut ajantasaista tieteellistä näyttöä tahattomien saaliiden käsittelystä aiheutuvista kohtuuttomista kustannuksista. Vaikka STECF pani merkille, että kustannusten lisääntymisestä on esitetty arvioita, se totesi olevan vaikeaa arvioida, millä tasolla kustannukset ovat kohtuuttomia. STECF totesi myös, että polttoainekustannusten viimeaikainen nousu on heikentänyt kokonaistilannetta. STECF pani merkille meneillään olevat tutkimukset, jotka on määrä saada päätökseen vuonna 2023. STECF totesi lisäksi, että etusijalle olisi asetettava tahattomien saaliiden vähentäminen valikoivien pyydysten tai suojeltujen merialueiden avulla.

(16) Komissio on tyytyväinen korkean tason Sudestmed-ryhmän sitoumukseen jatkaa ensisijaisesti valikoivuutta ja kalastuksen alueellisia rajoituksia koskevaa työtä tahattomien saaliiden vähentämiseksi. Sen vuoksi komissio katsoo, että valikoivuuden edistymisen ja kohtuuttomien kustannusten vuoksi poikkeuksen voimassaoloa olisi perusteltua jatkaa yhdellä vuodella ehdotetuilla prosenttimäärillä.

(17) Korkean tason Sudestmed-ryhmän toimittamassa päivitetyssä tieteellisessä näytössä ehdotetaan, että sardellia (Engraulis encrasicolus), sardiinia (Sardina pilchardus), makrillia (Scomber spp.) ja piikkimakrillia (Trachurus spp.) koskevaa de minimis -poikkeusta laajennetaan enintään 5 prosenttiin vuonna 2023 pohjatrooleja (OTB, OTT, PTB, TBN, TBS, TB, OT, PT, TX) käyttävien alusten pyytämien kyseisten lajien vuotuisista kokonaissivusaaliista.

(18) STECF katsoi, että poisheittämisaste on tässä kalastuksessa merkittävä, mutta saalismäärä on rajallinen ja poisheittämisastetta pienentävät valikoivuuteen liittyvät hankkeet ovat edelleen meneillään.

(19) Komissio katsoo, että kohtuuttomista kustannuksista toimitetun näytön perusteella poikkeuksen voimassaoloa olisi jatkettava yhdellä vuodella ehdotetuin prosenttiosuuksin. Korkean tason Sudestmed-ryhmän olisi toimitettava lisätietoja käynnissä olevien tutkimusten pohjalta.

(20) Jäsenvaltiot uudistivat päivitetyssä tieteellisessä näytössään sitoumuksensa lisätä pyydysten valikoivuutta nykyisten tutkimusohjelmien tulosten mukaisesti, jotta voidaan vähentää ja rajoittaa tahattomia saaliita ja erityisesti säilyttämisen vähimmäisviitekokojen alle jääviä saaliita.

(21) Pyydetyt toimenpiteet ovat asetuksen (EU) N:o 1380/2013 15 artiklan 4 kohdan c alakohdan mukaisia. Sen vuoksi delegoitua asetusta (EU) 2021/2064 olisi muutettava.

(22) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Oikeusvarmuuden vuoksi tätä asetusta olisi kuitenkin sovellettava myöhemmästä ajankohdasta alkaen,

ON HYVÄKSYNYT TÄMÄN ASETUKSEN:

1 artikla De minimis -poikkeus Muutetaan delegoidun asetuksen (EU) 2021/2064 3 artikla seuraavasti: 1) Muutetaan 1 kohta seuraavasti: i) korvataan a alakohdan viii alakohta seuraavasti: ”viii) sardellia (Engraulis encrasicolus), sardiinia (Sardina pilchardus), makrilleja (Scomber spp.) ja piikkimakrilleja (Trachurus spp.) enintään 5 prosenttia vuonna 2022 ja 2023 pohjatrooleilla käyttävien alusten kyseisten lajien vuotuisista kokonaissivusaaliista.” ii) korvataan b alakohdan vii alakohta seuraavasti: ”vii) sardellia (Engraulis encrasicolus), sardiinia (Sardina pilchardus), makrilleja (Scomber spp.) ja piikkimakrilleja (Trachurus spp.) enintään 5 prosenttia vuonna 2022 ja 2023 pohjatrooleilla käyttävien alusten kyseisten lajien vuotuisista kokonaissivusaaliista.” 2) Korvataan 2 kohta seuraavasti: ”2. Jäsenvaltioiden, joilla on välitön kalastuksenhoitoetu Adrianmeren ja kaakkoisen Välimeren kalastuksessa, on viimeistään 1 päivänä toukokuuta 2022 ja 2023 toimitettava komissiolle lisätietoja, jotka perustuvat meneillään oleviin hankkeisiin ja tutkimuksiin sekä muuta asiaankuuluvaa tieteellistä tietoa, joka tukee 1 kohdan a alakohdan viii alakohdassa ja b alakohdan vii alakohdassa säädettyä poikkeusta. STECF arvioi kyseiset tiedot viimeistään heinäkuuhun 2023 mennessä.”

2 artikla Voimaantulo ja soveltaminen Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023 alkaen 31 päivään joulukuuta 2023 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 354, 28.12.2013, s. 22.

(2) Komission delegoitu asetus (EU) 2017/86, annettu 20 päivänä lokakuuta 2016, tiettyjä pohjakalojen kalastuksia Välimerellä koskevasta poisheittämissuunnitelmasta (EUVL L 14, 18.1.2017, s. 4).

(3) Komission delegoitu asetus (EU) 2021/2064, annettu 25 päivänä elokuuta 2021, Euroopan parlamentin ja neuvoston asetuksen (EU) N:o 1380/2013 täydentämisestä purkamisvelvoitetta koskevan de minimis -poikkeuksen vahvistamiseksi tiettyjen pohjakalojen kalastusten osalta Adrianmerellä ja kaakkoisella Välimerellä (EUVL L 421, 26.11.2021, s. 9).

(4) Tieteellis-teknis-taloudellinen kalastuskomitea (STECF) – Purkamisvelvoitetta ja teknisiä toimenpiteitä koskevien yhteisten suositusten arvioinnista (”Evaluation of Joint Recommendations on the Landing Obligation and on the Technical Measures Regulation”) (STECF-22-05).